**Kulių seniūnija:**

**2023 m. pagrindinės problemos ir ateities planai**

Kulių seniūnija yra Plungės rajono savivaldybės administracijos struktūrinis teritorinis padalinys (filialas). Kulių seniūnijos centras – Kulių miestelis, apie kurį išsidėstę 14 kaimų (keturi iš jų jau negyvenami), seniūnijos plotas – 12 844,82 ha, gyventojų skaičius 2023-01-01 – 1 004. Kulių seniūnijoje veikia gimnazija ir vaikų darželis, ambulatorija ir miestelio biblioteka, Kulių kultūros centras, pačiame miestelio centre tikinčiuosius priima ir teikia įvairias bažnytines apeigas Šv. Vyskupo Stanislovo bažnyčia (administratorius klebonas Arvydas Mačiulis). Kulių seniūnija prižiūri baigiamas užlaidoti kapines, pradėti naujų Kulių kapinių įrengimo darbai, bendruomenei išnuomotose Kulių parapijos patalpose veikia atnaujinta šarvojimo salė.

Seniūnijos teritorijoje savo veiklą vykdo Kulių girininkija, veikia lentpjūvė, net 5 parduotuvės, garsioji Karčema, žemę dirba daug ūkininkų. Kuliai garsėja Kulių parapijos pastatuose įkurtu muziejumi, aktyvia bendruomene, Šv. Mergelės Marijos Škaplierinės atlaidais ir jau tradiciniu tapusiu Sofijos festivaliu. Ir vietinius, ir atvykstančius į Kulius traukia nuostabi Reiskių tyro gamta ir kviečia pasivaikščioti po šį kraštovaizdžio draustinį.

Kulių seniūnijai pavestas funkcijas vykdo seniūnė Daivutė Petrauskienė, vyresnioji specialistė Zita Zaborienė, raštvedė Danutė Kutienė (0,75 etato), socialinio darbo organizatorė Jūratė Stuopelienė, priskirtus darbus dirba valytoja Birutė Juzėnienė (0,5 etato), specialistas Saulius Kvekšas , kapinių prižiūrėtoja Vita Pakalniškienė, darbininkas Valdas Jucys. Kulių problemos:

**1**.Kulių seniūnija – viena iš pirmųjų seniūnijų, kurioje visos įstaigos buvo įkurdintos dviejuose pastatuose. Kulių gimnazijoje įsikūrė vaikų darželis ir priešmokyklinio ugdymo grupė , o Kulių kultūros centro pastate dar sutilpo seniūnija, biblioteka, ambulatorija, vietos atsirado ir kirpyklai bei bendruomenės „Alantas“ centrui . Šiame pastate visi gyvename labai draugiškai, padedame vieni kitiems įgyvendinti projektus, organizuoti renginius, spręsti įvairius ūkinius klausimus, prižiūrime ir puošiame pastato aplinką. Blogoji žinia , kad **kultūros centro pastatas niekaip** **nesulaukia modernizavimo**. Prieš kelis metus buvo pradėtas minėto pastato stogo remontas: dalis stogo suremontuota, o didesnioji stogo pusė vis dar laukia lėšų. Vanduo pro kiaurą stogą jau varva ir didžiojoje žiūrovų salėje, tik laiko klausimas, kurioje kultūros centro pastato dalyje ir kada pasipils problemos dėl neremontuojamo stogo. Dėl pilnai nesutvarkytų lietaus nuotekų, skęsta rūsys, jame negalime nieko padėti. Be to šis pastatas yra priedanga pavojaus atveju, todėl rūsį labai svarbu turėti sausą ir tvarkingą.

**2**.Baigiantis 2020 metams, buvo pasirašyta 3 metų rangos sutartis su UAB „VVARFF“ ir pradėti **naujų Kulių kapinių įrengimo darbai**. Nors bendra naujų kapinių darbų vertė siekė virš 0,5 milijono eurų, pakilus kainoms , ji buvo perskaičiuota ir siekė jau 625 tūkst. Eur. Finansavimas kapinių įrengimui buvo skirtas tik 2 kartus: 2020 m. - 30 tūkst. Eur,2022 m. – 50 tūkst. Eur. Pilnam kapinių įrengimui liko dar labai daug darbų: apšvietimo, vandentiekio įrengimo darbai, naujo sargo namelio, kolumbariumo, 2 mašinų stovėjimo aikštelių statyba, ypač blogos būklės privažiavimo kelio remontas. Rangos sutartis su UAB „VVARFF“ baigiasi jau 2023 m. pabaigoje, bet finansavimas šiemet neskirtas.Metai iš metų Kulių kapinėse laidojimui skirto ploto vis mažėja, todėl dabar yra likę apie 20 laisvų dviviečių kapaviečių, kurios užsipildys apytiksliai per 2-3 metus (dalis mirusiųjų laidojami į senas kapavietes). Kulių kapinėse laidojami ne tik mūsų seniūnijos mirusieji, bet velioniai atvežami ir iš gretimų seniūnijų, Plungės, Gargždų, Klaipėdos rajono ir kitų miestų: 2017 m. palaidoti 54 mirusieji, 2018 m. – 45, 2019 m. – 42, 2020 m.- 46, 2021 m. - net 64, 2022 m. **–** 40.

**3**.**Labai aktualia išlieka seniūnijai priklausančių kelių priežiūros ir remonto problema.** Iš KPPP gaunamos lėšos yra labai mažos ( 2023 m. gauta 29 600 Eur, 2022 m. – 29 440 Eur, 2021 m. 19 770 Eur, 2020 m. -19 550 Eur, 2019 m. – 18 910 Eur ), kainos išaugo, todėl didelių remonto darbų tokio finansavimo dėka atlikti neįmanoma. Asfalto dangoje atsirandančios duobės jau kelis metus užtaisomos šaltu asfaltu, nes kitokiu būdu remontuoti gatves su asfalto danga tiesiog neužtenka gautų lėšų. Jau treti metai klojame ištisinę asfalto dangą 600 m ilgio Kumžaičių gatvėje, bet remontui pabaigti dar reikalingi 2-3 metai (jeigu bus panašus finansavimas). Ši gatvė yra vienas iš kelių pagrindinių įvažiavimų į Kulius bei svarbiausias - į gimnaziją, todėl stengiamės ją atnaujinti nors tokiu būdu. Likusi KPPP lėšų dalis skiriama kelių su žvyro danga greideriavimui ir žvyravimui, bet darbų apimtys taip pat labai mažos. Labai trūksta pinigų kelių laistymui, pralaidų remontui, kelių žvyravimui.

**4**.Jau daug metų nerimą kelia **Kulių trijų tvenkinių hidrotechninių statinių būklė**. Galime pasidžiaugti, kad praėjusiais 2022 metais buvo suremontuoti avarinės būklės Kulių II tvenkinio hidrotechniniai statiniai. Labai blogos būklės yra III Kulių tvenkinio hidrotechniniai statiniai (šalia „Karčemos“). Jų remontas labai brangiai kainuotų (pagal atliktą ekspertizę – apie 330 tūkst. Eur), o avarija būtų labai pavojinga ir sukeltų daug problemų.

**5**.Kulių seniūnija dalyvauja **gatvių apšvietimo modernizavimo projekte**, kurį įgyvendinant būtų atnaujintos 10 Kulių miestelio ir 4 Kumžaičių kaimo gatvių apšvietimo sistemos. Labai gaila, kad įvykus šio projekto rangos darbų konkursui, projekto vertė labai išaugo ir Kulių seniūnijos gatvių apšvietimo modernizavimas, planuotas įgyvendinti 2023 m., nukeliamas tolesniam laikui.

**6**.Kulių seniūnijoje **švietimo klausimais** rūpinasi Kulių gimnazija, kurioje veikia ir priešmokyklinio bei ikimokyklinio ugdymo grupės. Gimnazijos pastatas jau kelinti metai yra renovuojamas, mokiniai į šią švietimo įstaigą suvežami iš visų aplinkinių kaimų nuo Plungės iki Kulių, dalis – net iš Klaipėdos rajono. Esame vienintelė gimnazija šiame regione, todėl svarbu ją išsaugoti. Šiuo metu svarbiausia problema, kad gimnazija nuo sausio 1 dienos neturi direktoriaus (tik laikinai einantį pareigas), balandžio mėnesį turėjęs vykti konkursas neįvyko, nes neatsirado pretendentų.

**7**.**Viešojo transporto** **paslaugos** Kulių seniūnijoje teikiamos neblogai. Nusiskundimų iš gyventojų pastaruoju metu nesame gavę. Į Kulius atvyksta ne tik vietinio susisiekimo autobusai, kurie yra nemokami, bet pro miestelį pravažiuoja tarpmiestiniai autobusai Telšiai-Klaipėda. Atliekant kapitalinį valstybinės reikšmės rajoninio kelio (Aušros ir Liepų gatvės) remontą, Kuliuose buvo pastatyta, nauja, šiuolaikiška autobusų stotelė, į kurią nuo gegužės 1 dienos jau atvyksta autobusai.

**8. Sveikatos priežiūros paslaugas** Kuliuose teikia šeimos klinikos „Inesa“ Kulių ambulatorija. Senjorai ir negalią turintys, taip pat ir kiti prie šios sveikatos priežiūros įstaigos prisirašę gyventojai norėtų, kad Kulių ambulatorijoje būtų teikiama daugiau paslaugų, atliekama daugiau būtinų tyrimų, gydytojai dirbtų dažniau (dabar dirba tik 2 pusdienius). Labai patogu, kad Kuliuose 2 dienas dirba stomatologas, tačiau kokybiškai atlikti visas dantų priežiūros paslaugas reikalinga naujesnė įranga, rentgeno aparatas, kitos priemonės. Gyventojų dažnai minima problema – sudėtinga prisiregistruoti pas akių gydytoją Plungėje, šeimos klinikoje „Inesa“.

Kulių seniūnijos kolektyvas didelį dėmesį ir toliau skirs kelių, viešųjų erdvių, rekreacinių zonų, parkų, Kulių kapinių bei neveikiančių kapinaičių priežiūrai, bus teikiamos įvairios paslaugos seniūnijos gyventojams.

Kulių seniūnijos gyventojai lauks gatvių apšvietimo modernizavimo projekto įgyvendinimo, kultūros centro pastato remonto, tęsiamų naujų Kulių kapinių įrengimo darbų, naujojo Kulių gimnazijos direktoriaus ir tikėsis, kad seniūnija gaus pakankamai lėšų kelių greideriavimui, žvyravimui, laistymui, asfalto dangos remontui, pralaidų remontui ir sniego valymui.