**PAUKŠTAKIŲ SENIŪNIJA**

Kaimo reikalų komitetui

Paukštakių seniūnas, apžvelgdamas seniūnijos ūkinę veiklą, supažindina su nuveiktais darbais, iškilusiomis problemomis ir ateities planais.

Trumpa seniūnijos apžvalga: plotas – 9 683,13 ha, šiuo metu gyvena 1 098 gyventojai, yra 30 kaimų, iš kurių dvi gyvenvietės – Stanelių ir Grumblių. Seniūnijoje uždaryti Plungės „Babrungo“ progimnazijos Stanelių ir Alsėdžių S. Narutavičiaus gimnazijos Grumblių pradinio ugdymo skyriai. Veikia dvi bibliotekos, trys parduotuvės, du medicinos punktai. Seniūnijoje visuomeninę veiklą vykdo Grumblių seniūnaitijos „Varnakalnis“ ir Stanelių kaimo „Pietuvė“ bendruomenės.

Seniūnija vykdo priskirtas funkcijas: prižiūri vietinės reikšmės kelius, gatves, senkapius, kultūros paveldo objektus, rekreacines bei poilsio teritorijas, viešąsias erdves, organizuoja darbingų asmenų, gaunančių socialinę paramą, visuomenei naudingą veiklą ir apskaitą. Vykdo įvairias socialinės paramos priemones, priskirtas žemės ūkio funkcijas, teikia gyventojų gyvenamosios vietos deklaravimo, gyventojų priėmimo, konsultavimo įvairiais klausimais paslaugas. Visuomenės poreikiams skirtame plote Grumblių k. išrauti kelmai bei pastatyti lauko treniruokliai. Seniūnija padeda vienišiems ir neįgaliems asmenims jų namų valdoje nupjauti žolę, suskaldyti ir sunešti malkas.

Siekiant sukurti palankesnę ir gražesnę seniūnijos gyventojams aplinką, jau 2015 metais buvo numatyta Šlečkų kaime Pušyno gatvėje atnaujinti asfaltinę kelio dangą, įrengiant vienpusį šaligatvį ir gatvės apšvietimą. Nors ši gatvė seniūnijos prioritetinių kelių sąraše yra pirma, tačiau dėl nepakankamo finansavimo šių darbų atlikti iki šiol nepavyko. Taip pat nepavyko atnaujinti sporto aikštelės dangą ir įrenginius, prie buvusio Grumblių pradinio ugdymo mokyklos pastato.

Kasmet už Kelių priežiūros ir plėtros programos lėšas prižiūrimi ir remontuojami seniūnijos vietinės reikšmės keliai. Per 2022 metus iš minėtos Programos gauta 32,81 tūkst. Eur, už juos buvo vykdomi seniūnijos kelių greideriavimo ir žvyravimo darbai bei įrengtos dvi pralaidos Stanelių k., Apylankos g., ir Raišaičių k., Kalno gatvėje. Kelių priežiūrai skiriamos lėšos padidėjo, tačiau, pakilus paslaugų kainoms, lėšų nepakako planuotiems, Grumblių gyvenvietės Kaštonų bei Pievų gatvių 300 m, asfalto dangos atnaujinimo darbams atlikti.

Nusistovėjus sausiems, šiltiems orams seniūnija iš gyventojų gauna daug nusiskundimų ir prašymų imtis realių priemonių mažinant dulkėtumą, kurį sukelia žvyrkeliais važiuojantis transportas. Opiausia problema yra regioniniuose keliuose Jogaudai-Grumbliai (3220) ir Telšiai-Lieplaukė-Plungė (4606), kurių priežiūrą vykdo AB „Kelių priežiūra“.

Seniūnija, šių metų balandžio mėn., gavo Paukštakių ir aplinkinių kaimų gyventojų pasirašytą skundą dėl blogai prižiūrimo regioninio kelio Telšiai-Lieplaukė-Plungė (4606), kurį patikėjimo teise valdo Lietuvos automobilių kelių direkcija. Gyventojai skundžiasi, kad šis kelias yra labai blogos būklės. Dalis šio kelio yra žemesniame lygyje su šalikelėje esančiomis pievomis, palijus vanduo laikosi ant kelio, ko pasekoje gadinama kelio danga, atsiranda duobės, kurių neužlygina net paviršutinis greideriavimas. Žvyrkelis nėra atnaujinamas žvyru, be to retai greideriuojamas, dėl susidariusių duobių gadinamos jų transporto priemonės, todėl prašo šį kelią išasfaltuoti.

Paukštakių kaimo gyventojai kreipėsi į seniūnija su prašymu naujai įrengti autobusų stotelę su paviljonu, ties vietinės reikšmės kelio Paukštakių-Drūkčių k, Mokyklos g. PL0747 sankirta su valstybinės reikšmės keliu Nr. 4606 Telšiai-Lieplaukė-Plungė.

Planuojama, pagal parengtą tvarkybos darbų projektą, Stanelių piliakalnio, vadinamo „Senpilis“, kultūros paveldo objekte, atlikti menkaverčių medžių kirtimo darbus, praretinant ir atidengiant piliakalnio šlaitus. Gerinant gatvių apšvietimą ir taupant elektros energiją, planuojama Grumblių k. Liepų, Rožių ir Kaštonų gatvėse natrio lempų šviestuvus pakeisti LED šviestuvais, įrengti gatvės apšvietimo apskaitos įrenginį Pušyno g., Šlečkų kaime. Buvusiame Grumblių pradinio ugdymo skyriaus pastate planuojamas patalpų remontas su tikslu čia perkelti seniūnijos administraciją.

Seniūnas Aurimas Vasiliauskas